Pǝlǝa Yesu andǝ alaggana male o a ɓe kǝ ban nakam à tunǝki ama Gefsemani aɓalǝ anggun olif.
Yesu ne alaggana male ama,
“Wu duk kani,
mǝ nǝ ngga pak hiwi.”
Twal Bitǝrus,
andǝ Jemis,
andǝ Yohana ate,
sǝ tita bumkiɗikea kǝrkǝr,
ban pakki wi ɓa.
Pǝlǝa nea wia ama,
“Yilǝmem na aɓa tanni kǝla ɓǝ̀ puri rǝam.
Wu duk kani nǝ mǝsǝ wun atam.”
Kutio o a dǝmbǝa anggo,
kya kpa nzali,
sǝ pak hiwi ama ɓǝ̀ nǝ̀ gandǝnǝ pa ka,
pwari tanni mǝnana kǝ yiu ka ɓǝ̀ sharibani.
Na ama,
“Dâ,
gir kat abano ka kǝ gandǝ pa.
Ən nggǝ zǝmbǝo,
gǝsham mǝnia yì kwap mala tanni ka.
Kat andǝ amani ka,
ɓǝ̀ kànì mala ɓabumo ɓǝ̀ pa,
mem na ɗang.”
Pǝlǝa nyare yiu aban alaggana male yi kumia ka à nda a ntulo.
Ne Bitǝrus ama,
“Shiman,
a nda ntulo le?
A pà nǝ gandǝ do nǝ mǝsǝo atam ko bu-pwari mwashat ɗang?
Wu dum nǝ mǝsǝ wun,
wu pak hiwi,
ace mǝnana ɓǝ̀ wu kǝa kutio aɓa karǝkiban ɗang.
Bangŋo ka earǝna,
sǝ nggūrǝu ka,
yauwiki.”
Yesu nyar ɗǝm a kusǝì,
o kya pak hiwi;
ɓǝsǝlǝ kǝ cau mǝ'mwashati.
Lang nyare yiu aban alaggana male ka,
yi kumia ɗǝm a ntulo,
acemǝnana mǝsǝia dǝmbǝrikina.
À surǝ cau mǝnana à nǝ̀ ne wi ka ɗang.
Lang nyar abania tāruia ka,
banggia wia ama,
“Wu nda a ntulo piu aban usǝlǝo le?
Karǝna!
Pwari pangŋǝna!
Wu sǝni,
Muna mala Ɓwa ka à mangŋǝni aban amǝ'cauɓikea.
Wu lo,
ɓǝ̀ sǝm o!
Mǝ'mem ngga,
ndya kǝ yiu ka!”
Anggo kun Yesu malaká pwal ɗang,
Yahuda,
mwashat aɓalǝ aman lum-nong-ɓari ka nǝ̀ yia tusǝo.
Ndanǝ aɓwana ate pas nǝ akafe andǝ agbǝlang gara abuia,
aɓwana mana agbani pǝris,
andǝ amalǝm Nggurcau mala Musa andǝ aɓwana-mǝgule tasǝia ka.
Ɓwa mǝnana me,
yì Yahuda ka,
angŋa dǝmbǝa kanǝnìa wia ama,
“Ɓwa mǝnana mǝ nǝ kùrrì zǝp ka,
nda kǝ ɓwe.
Wu bwali,
wu ta bui kàngkàng,
wu um nǝi.”
Yiu mala Yahuda ka yi kuti nǝ kutio aban Yesu,
ne wi ama,
“Malǝm!”
Sǝ kùrrì zǝp.
Pǝlǝa acilia aɓwana mǝno yi gbami Yesu à bwali taptap.
Sǝ ɓeɓwa mwashat aɓalǝ aɓwana mǝnana ata Yesu ka,
kwetǝ kafe male,
kwarǝna guro mala pǝris mǝgule nǝi,
kasǝ kiri kpat.
Pǝlǝa Yesu nea wia ama,
“Wu yiu nǝ akafe andǝ agbǝlang gara ace bwalam kǝla mǝ nda mǝɓǝmbǝriban?
Ko aya pwari ka mǝ nda sǝnǝa wun,
aban kanigir aɓa Ndàmǝgule mala Ɓakuli,
mana tsǝa sǝ wu bwalam ɗang?
Sǝa ma mǝnia ka pa anggo acemǝnana ɓǝa lumsǝ cau mala Malǝmce.”
Pǝlǝa alaggana male ɓangŋa,
à ɗeki.
Ɓe lagga nakam kǝ kpa atea a nzǝmo,
yì ka,
daura pa a rǝì ɗang,
she kǝ girkumsǝo na mǝnana a rǝì ka.
Aburana mǝno ɓariki ama à nǝ̀ bwali,
kara panzǝ lagir,
ɓangŋa,
um nǝ ɓate.
À warinǝ Yesu a ɓala mala pǝris mǝgule,
ban mǝnana agbani apǝris,
andǝ akapana,
andǝ amalǝm Nggurcau mala Musa,
yi ram nggam ngga.
Bitǝrus ka kpate kuko,
kya kutio chatchat aɓa ɓala mala Pǝris Mǝgule.
A kam ngga,
kya do ata amǝyalban aban dandǝ rǝì a kun bǝsa.
Akano a ɓalǝi ka,
agbani pǝris andǝ amǝɓashi mala amǝ Yahudi kat,
à nda aban alta cau mǝnana nǝ̀ pur a kun Yesu mǝnana à nǝ̀ pangŋǝna turo nǝi ace wal-luí ka,
sǝ ko à kum ɗang.
Aɓwana pas yi naki anyir amuri,
sǝ kat andǝ amani ka,
kunia yiu mwashat ɗang.
A masǝlǝate ka,
aɓea aɓwana lo a came,
a na mǝnia yì nyir ka amur Yesu,
ama,
“Sǝm oe bangŋa ama,
‘Mǝ nǝ arki Ndàmǝgule mala Ɓakuli mǝnana a ɓe nǝ bu ka,
sǝ anzǝm nongŋo tārú ka,
mǝ nǝ ɓak ɓe mǝnana à ɓe nǝ bu raka.’ ”
Ko a nggearǝ ɓa mani mǝno ka,
kunia yiu ɗàngɗáng.
Pǝlǝa pǝris mǝgule lo came amuria,
sǝ ɗi Yesu ama,
“A pà nǝ bǝl kuno re?
A panǝ cau mana a wu nǝ na amur acau mana à nakiyi a muro ka re?”
Sǝ Yesu ka duk kuni piu,
na kǝ cau ɗang.
Nyare pǝris mǝgule ɗi ama,
“A nda Kǝrǝsti,
yì Muna mala Ɓakuli le?”
Yesu ear ama,
“Mǝ nda!
“Sǝ pà nǝ̀ sau ɗang wu nǝ̀ sǝn
Muna mala Ɓwa aban do,
a buno mala rǝcandǝa,
a bu-mǝli mala Ɓakuli,
aban yiu aɓalǝ apǝrɓang
nǝ kuli.”
Pǝris mǝgule kara bwal daura male sanni kǝr,
ace lǝmndǝ karmuru male,
sǝ ɗiban ama,
“A yá ulang amǝnakun ɗǝm sǝm alkiyi tea?
Wu ongŋǝna cauɓana mǝnana ne amur Ɓakuli ka,
sǝ mana wu na?”
Yia kat ka à kasǝi ɓashi lú,
ama karǝna ɓǝ̀ wú.
Aɓea aɓwana atea à tita takki wi ntara a rǝì,
à kur amǝsǝì,
sǝ à tulki nǝ abuia,
à na ama,
“Bangga sǝm,
ko yana walo!”
Sǝ amǝyalban bwali à kwe a takiri,
aban umne.
Bitǝrus ka nda piu nǝ nzali a banfana aɓa ɓala.
Ɓe muna mɓwama,
muna-ɓala mala pǝris mǝgule,
yiu.
Lang nǝ̀ sǝn Bitǝrus aban do a kun bǝsa ka,
sǝni kyap-kyap,
sǝ ne wi ama,
“We gbal ka a nda ata Yesu Ɓwa Nazarat!”
Bitǝrus pǝlǝa tǝmce,
na ama,
“Ən surǝ gir mǝnana a nakiyi cau amuri ka ɗang.”
Pǝlǝ kusǝì ka puro nǝ kunɓala.
Kara nggu ɓua.
Lang muna mɓwama,
muna-ɓala sǝni kano ka,
ne aɓwana mǝnana à cam abanì ka ama,
“Mǝnia yì ɓwa ka,
nda atea!”
Bitǝrus nyare tǝmce ɗǝm.
Zuku ka aɓwana mǝnana à cam abanì ka,
à ne Bitǝrus ama,
“Mǝsǝcau,
a nda aɓalǝia,
acemǝnana a nda ɓwa Galili!”
Bitǝrus ka kutia kángir ama,
“Ɓǝ̀ suban yiu a muram ɓǝ̀ nyir na ǝn nakiyi ka;
mǝnia yì ɓwa wu nakiyi ce ka ǝn surǝì ɗang!”
Banì sau ɗang,
nggu ɓua ɓaria kuni.
Kara ɓalǝ Bitǝrus kasǝ arǝ cau mǝnana Yesu ne wi ama,
“Kaniama ɓǝ̀ nggu ɓua kuni ɓari ka,
a nǝ bang kusǝ tārú ama a surǝam ɗang.”
Sǝ Bitǝrus kpa ɓua.